בס"ד
סיום מסכת סנהדרין 
מידע מקדים למשחק 'סנהדרינופול'
משפחת שפירא תשע"ח

· "שפטים ושטרים תתן לך בכל שעריך אשר ה' א-לקיך נתן לך לשבטיך, ושפטו את העם משפט צדק. (דברים ט"ז, י"ח) 
פסוק זה הוא המקור למצווה שנצטווינו מפי ה' להקים לנו בתי דין שידונו אותנו על פי התורה.

· קיימים שלושה סוגים של בתי דין, ובכל אחד מהם מספר דיינים שונה. 
ככל שמספר הדיינים בבית הדין גדול יותר, כך היקף סמכויות השיפוט שלו גדול יותר (כלומר, הוא יכול לפסוק בעניינים מורכבים יותר או שפסק הדין שלהם יכול להיות חמור יותר)  :
בית דין המונה 3 דיינים, דן ברוב ענייני האדם הפרטי, כגון ענייני כספים (כלומר דיני ממונות) , דיני קנסות ונושאים נוספים המופיעים בפרקים הראשונים שבמסכת סנהדרין.
בית דין של 23 דיינים, המכונה גם "סנהדרין קטנה", מוסמך לדון דיני נפשות, דהיינו לפסוק דין מוות במקרים מסוימים.
בית דין של 71, הוא "סנהדרין גדולה" , או בקיצור "הסנהדרין", מוסמך לדון את הכוהן הגדול, את נביא השקר ושבט שעבד עבודה זרה. מקום מושבם היה בלשכת הגזית שבמקדש.

· בתלמוד הבבלי, פירט רבי יוחנן מהן התכונות הנדרשות מחברי הסנהדרין: "דאמר רבי יוחנן: אין מושיבים בסנהדרין אלא בעלי חכמה, בעלי מראה, בעלי קומה, בעלי זקנה, בעלי כשפים ויודעים שבעים לשון, שלא תהא סנהדרין שומעת מפי התורגמן..."

· מקומו של בית דין הגדול (של 71 חכמים) היה בתחילה בלשכת הגזית אשר בבית המקדש, בנוסף אליה ישבו שתי סנהדריות קטנות ( בתי דין של 23 דיינים) בפתח העזרה ובפתח הר הבית.
40 שנה לפני חורבן בית המקדש השני גלתה הסנהדרין ממקום למקום כפי שכתוב במסכת ראש השנה: "גלתה סנהדרין… מלשכת הגזית לחנות ומחנות לירושלים, ומירושלים ליבנה, ומיבנה לאושא, ומאושה ליבנה, ומיבנה לאושה, ומאושא לשפרעם, ומשפרעם לבית־שערים, ומבית־שערים לציפורי, ומציפורי לטבריא."

· חכמי הסנהדרין הגדולה ישבו ב'חצי גורן', כלומר חצי עיגול, כדי שיראו זה את זה, והנשיא ואב בית הדין רואים את כולם. (יש דעות שהם ישבו באמצע חצי הגורן ושאר החכמים יושבים לצידם)

· נשיא הסנהדרין היה אישיות מרכזית שישבה בראש הסנהדרין הגדולה, כשלצידו מכהן אב בית דין. היו לו תפקידים וסמכויות מיוחדים ובנוסף היה הנציג של היהודים מול השלטונות הרומיים.
דוגמה ל'זוגות' של נשיאים ואב בית דין:
1. יוסי בן יועזר איש צרדה ויוסי בן יוחנן איש ירושלים.
2. יהושע בן פרחיה וניתאי הארבלי.
3. יהודה בן טבאי ושמעון בן שטח.
4. שמעיה ואבטליון.
5. הלל ושמאי
שמות נשיאים מוכרים נוספים: רבי יוחנן בן זכאי, רבן גמליאל ורבי יהודה הנשיא

· מושגים
· דיינים: שופטים הדנים על פי דיני התורה, מה יהיה עונשו של מי שעבר על אחד
האיסורים או המצוות שבתורה, או המחליטים מי מתחייב, כאשר קיים סכסוך כספי
בין בני אדם.
· דיני ממונות: בעיות כספיות שהובאו לדיון לבית הדין, וההחלטה בעניינן אמורה להיות מי חייב לשלם או פטור מהתשלום.
· דיני נפשות: דיון בדינו של עובר עברה שהעונש עליה יכול להיות מוות.
· דרישה וחקירה: שאלות שהדיינים שואלים את העדים לבירור אמיתות עדותם.
· הקדש: חפץ שהוקדש לבית המקדש.
· יחיד ורבים - הלכה כרבים: כאשר קיימת מחלוקת בין אחד התנאים לבין "חכמים" - שם כללי לתנאים רבים, ההלכה היא, בדרך כלל, כדעת הרבים.
· לימוד זכות ולימוד חובה: לאחר שמיעת העדויות הדיינים דנים בינם לבין עצמם בעניין הנדון, ומעלים שיקולים לזכות האדם הנתבע או לחובתו.

